انڈونیشیا اپنا دار الحکومت کیوں منتقل کر رہا ہے؟
جکارتا میں زیرِ زمین پانی کے بے تحاشا استعمال کے باعث ماہرین اس خدشے کا بھی اظہار کر رہے ہیں یہ مسلسل زمین میں دھنستا جا رہا ہے۔ اس لیے نئے دار الحکومت کی ضرورت عرصہ دراز سے محسوس کی جا رہی تھی۔
ویب ڈیسک — انڈونیشیا کے دار الحکومت جکارتا کی آبادی ایک کروڑ سے زائد افراد پر مشتمل ہے جب کہ انڈونیشیا آبادی کے لحاظ سے دنیا کا چوتھا بڑا ملک ہے جس کی آبادی 26 کروڑ سے زائد ہے۔ جکارتا آئے روز سیلاب اور زلزلوں کے خطرات سے بھی دوچار رہتا ہے۔ جکارتا کی مسلسل بڑھتی آبادی، ماحولیاتی آلودگی اور شہر کے بتدریج سمندر برد ہونے کے خدشے کے پیشِ نظر انڈونیشیا کے حکومت نے اپنا دار الحکومت جزیرہ بورنیو میں منتقل کرنے کا فیصلہ کیا ہے۔ جکارتا کا ایک بڑا حصّہ سطح سمندر سے نیچے ہے جو بتدریج سمندر برد ہو رہا ہے۔ زمینی پانی کو نکالے جانے کی وجہ سے اس میں مسلسل اضافہ ہو رہا ہے۔ انڈونیشیا کے صدر جوکو ویدودو نے پیر کو مقامی ذرائع ابلاغ سے گفتگو کرتے ہوئے کہا ہے کہ نیا دار الحکومت ملک کے وسط میں ہوگا جس کے قریب شہری آبادیاں موجود ہیں۔ صدر جوکو ویدودو کے بقول نئے دار الحکومت کے لیے فوری طور پر منصوبہ بندی شروع کرنا ہو گی تاکہ 2024 تک منتقلی کا عمل شروع ہو سکے۔ حکام کے مطابق جکارتا سے تقریباً دو ہزار کلو میٹر دور شمال مشرق میں واقع بورنیو جزیرہ قدرتی آفات سے قدرے محفوظ ہے۔ انڈونیشین صدر کے مطابق دار الحکومت کی منتقلی کی معاشی اور سیاسی وجوہات بھی ہیں۔ جزیرہ جاوا ملک کی کل آبادی کا 54 فی صد ہے جب کہ یہاں سے مجموعی قومی پیداوار کا 58 فی صد حاصل ہوتا ہے۔ جکارتا میں زیرِ زمین پانی کے بے تحاشا استعمال کے باعث ماہرین اس خدشے کا بھی اظہار کر رہے ہیں یہ مسلسل زمین میں دھنستا جا رہا ہے۔ اس لیے نئے دار الحکومت کی ضرورت عرصہ دراز سے محسوس کی جا رہی تھی۔ انڈونیشیا کے ماہرین ماحولیات دار الحکومت تبدیل کرنے کے اس حکومتی فیصلے پر نالاں نظر آتے ہیں۔ ان کا کہنا ہے کہ دار الحکومت کو جزیرہ بورنیو منتقل کرنے سے وہاں ماحولیاتی مسائل جنم لیں گے جب کہ جزیرے کے جنگلات اور قدرتی حسن کو بھی نقصان پہنچنے کا اندیشہ ہے۔ انڈونیشیا کے صدر نے واضح کیا ہے کہ دار الحکومت کی منتقلی کی قانون سازی کے لیے پارلیمان میں بل جلد پیش کیا جائے گا۔